Łisandro Magno Μέγας Ἀλέξανδρος Łisandro Magno , ufisialmente Łisandro III de Macedonia el xe stà un gran condotiero macedone, ritegnù uno dei pi famosi conquistadori e strateghi del mondo antico. Co el xera toseto el gà vù come maestro el grande filosofo Aristotele. Inte el 336 a.C., a soli 20 ani, el xe deventà re de Macedonia dopo che xe morto so pare Filipo II. Poco dopo le polis greche le se ga ribelà ai Macedoni, ma Lisandro el gà stofegà la rivolta radendo al suolo tuta quante Tebe . Inte el 334 a.C. Lisandro el xe sbarcà in Asia Minore con 35 000 soldà, con l'obietivo de conquistar el nemigo storico dei Greci, l'Inpero Persian. Inte el giro de na diesina d'ani el gà conquistà tuta quanta l'Asia Minore, l'Egito e la Persia, rivando fin in India, dove i so soldà i se gà rifiutà da 'ndar avanti ancora. Quindi inte el 324 a.C. el xe tornà a Susa dove el gà stabilìo la so cavedal, ma l'ano dopo el xe morto de colpo a gnanca 33 ani. No se sa ben el motivo de la morte, forse par malaria o forse i lo gà invelenà. Dopo la so morte el gran inpero creà da elo el se gà spacà in tanti tochi par via de le lote tra i vari cai macedoni .